上汪內相生日
作者：黄公度
朝代：宋

paragraphs: 天意恢炎歷，星躔降昴精。
典刑存大雅，領袖屬名卿。
出入三朝舊，青冥萬里程。
磨鉛周太史，視草漢承明。
詞采今宗匠，艱危急老成。
邃旒方側席，高纛尚專城。
卜築鄱陽外，懸弧晉水清。
先君桃李蔭，比屋袴襦聲。
晝永黄堂夢，春晴綠野耕。
日邊稽召節，幕下及稱觥。
盛業期伊呂，脩齡頌老彭。
一麾難久借，四海欲休兵。